Radio Norge

Radio Norge er en norsk reklamefinansiert radiokanal som startet sine sendinger 1. januar 2004 under navnet Kanal 24. Hovedkontoret ligger på Jernbanetorget i Oslo.

 Historikk 
Radio Norge sendte på FM4-nettet, det fjerde riksdekkende sendenettet for FM-radio (de tre første tilhører NRK P1, P2 og P3), etter at P4 hadde hatt denne konsesjonen i ti år og til FM nettet stengte i 2017. Kanalen sender nå på DAB og DAB+. 

Radio Norge ble lansert 21. april 2008. I forbindelse med navneendringen ble Europes 80-tallshit «The Final Countdown» spilt 100 ganger på rad. Kampanjen «Norge bestemmer» dannet grunnlaget for Radio Norge som gjennomførte en profilforandring. Kanalen har i dag en tydelig musikkprofil med klassikere fra 70-, 80-, 90- og 2000-tallet, samt siste nytt fra VG ti på hver time og hver halve time om morgenen.

SBS Radio og Radio Norge ble i april 2013 en del av den nyfusjonerte mediegruppen SBS Discovery Media, som eies av det verdensomspennende tv-nettverket Discovery Communications. Radio Norge var da 100 prosent eid av SBS Discovery Radio, som kjøpte radiokanalen av tyske Pro Sieben Sat 1. I Norge drev SBS Discovery også Radio 1 i Bergen, Stavanger, Trondheim og Oslo, Radio Rock i Oslo, Trondheim og Bergen, samt The Voice og Radio Play på digitale plattformer. I 2015 ble Radio Norge, Radio 1 og Radio Rock solgt til det tyske mediekonsernet Bauer Media Group.

Etter at nye målemetoder for radiolytting, såkalt Portable People Meter, ble innført i mai 2006, rapporterte kanalen om et oppsving i lyttertallene. Dette var omdiskutert, og metoden har blitt beskyldt for å blåse opp lyttertallene slik at reklameinntektene øker og samtidig skape en illusjon av at DAB er en suksess. I 2017 hadde kanalen et døgnlyttertall på rundt  lyttere. I 2016 hadde Radio Norge en markedsandel på 7,6 prosent av det norske lyttermarkedet. I 2019 hadde Radio Norge  ukentlige lyttere.

Konsesjonen til Radio Norge varte i 10 år. Administrerende direktør og ansvarlig redaktør var Jim Receiveur fra Bauer DK. Nyhetsredaktør var Arne Sandvik.

I april 2020 ble det etablert to spinoff-kanaler på internett som heter Radio Norge 80s, som kun spiller musikk fra 80-tallet, samt Radio Norge Topp 1000, som kun spiller alle sangene fra den gjeldende Topp 1000-lista til kanalen. Siden har det også kommet to nye spinoff-kanaler; Radio Norge 90s og Radio Norge 00s, som spiller musikk fra henholdsvis 90-tallet og 2000-tallet og nyere.

 Topp 1000 
Hvert år siden 2008 (med unntak av 2009) har kanalen hatt en årlig kåring av de 1000 mest populære sangene gjennom tidene. Plasseringene blir avgjort ved hjelp av dueller mellom to låter, primært populære klassikere fra 70-, 80-, 90- og 2000-tallet og nyere. I 2018 ble det laget en ekstraordinær Topp 1000-liste i anledning 10-årsjubileet for den første Topp 1000-lista, hvor resultatene fra alle de foregående listene ble satt sammen til en liste. «Bohemian Rhapsody» av Queen, som vant i 2008 og 2014, vant jubileumslista.

 Vinnere 
 2008: Queen – «Bohemian Rhapsody»
 2010: Pink Floyd – «Comfortably Numb»
 2011: Pink Floyd - «Comfortably Numb»
 2012: John Lennon – «Imagine»
 2013: Dire Straits – «Brothers in Arms»
 2014: Queen - «Bohemian Rhapsody»
 2015: Metallica - «Nothing Else Matters»
 2016: Bruce Springsteen - «The River»
 2017: Bon Jovi – «Livin’ on a Prayer»
 2018: Bryan Adams – «Summer of ’69»
 2019: Dire Straits – «Brothers in Arms»
 2020: Scorpions – «Wind of Change»
 2021: Toto – «Africa»
 2022: Bruce Springsteen – «Dancing in the Dark»
 2023: Alphaville – «Forever Young»
 2024: Cutting Crew – «(I Just) Died in Your Arms»

 Program 
Radiokanalens mest kjente program er Morgenklubben med Loven & Co, som sendes hver ukedag mellom klokken 06 og klokken 10. Programmet har vært på luften fra høsten 2009, og ledes fra mars 2019 av Øyvind Loven, Geir Schau og Kim Dahl.

 Se også 
Norges største radiokanaler

 Referanser 

 Eksterne lenker 



Kategori:Norske radiokanaler
Kategori:Radiokanaler etablert i 2004
Kategori:Vinnere av Prix Radio